Преузето са <https://pravno-informacioni-sistem.rs>

Службени гласник РС 48/2024, Датум: 31.5.2024.

**2379**

На основу члана 20. став 3. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15, 101/16, 35/23 и 92/23),

Министар пољопривреде, шумарства и водопривреде доноси

**ПРАВИЛНИК**

**о измени и допунама Правилника о условима и начину остваривања права на подстицаје у сточарству по кошници пчела**

**(Објављено у „Службеном гласнику РС“, број 48/2024 од 31.05.2024. године)**

Члан 1.

У Правилнику о условима и начину остваривања права на подстицаје у сточарству по кошници пчела („Службени гласник РС”, број 34/23), члан 2. мења се и гласи:

„Члан 2.

„Право на подстицаје у сточарству по кошници пчела остварује правно лице, предузетник и физичко лице – носилац комерцијалног породичног пољопривредног газдинства, под условом да је:

1) уписано у Регистар пољопривредних газдинстава у складу са законом којим се уређује пољопривреда и рурални развој (у даљем тексту: Регистар) и налази се у активном статусу у Регистру;

2) пре подношења захтева за остваривање права на подстицаје у складу са овим правилником, у Регистру извршило обнову регистрације за текућу годину, у складу са посебним прописом којим се уређује упис у Регистар пољопривредних газдинстава, промена података и обнова регистрације, електронско поступање, као и услови за пасиван статус пољопривредног газдинства, осим ако је ново комерцијално породично пољопривредно газдинство, односно пољопривредно газдинство први пут уписано у Регистар у текућој години у којој се подноси захтев за остваривање права на подстицаје;

3) у Регистру пријавило гајење пчелињих друштава – кошница и број газдинства (ХИД) на којима се животиње држе или узгајају;

4) извршило обележавање и регистрацију пчелињих друштава – кошница у Централној бази података о обележавању животиња, у складу са законом којим се уређује ветеринарство (у даљем тексту: Централна база);

5) власник кошница пчела које је пријавио у Централној бази или је власник кошница пчела члан његовог породичног пољопривредног газдинства;

6) пре подношења захтева за остваривање права на подстицаје у складу са овим правилником, извршило редовно пријављивање стања овлашћеном обележивачу, односно промену података о пчелињаку и кошницама у складу са посебним прописом о начину обележавања пчелињих друштава и регистрацији пчелињака, осим ако је ново газдинство први пут извршило обележавање пчелињих друштава и регистрацију пчелињака у текућој години након истека рока за редовно пријављивање стања у складу са посебним прописом о начину обележавања пчелињих друштава и регистрацији пчелињака.

Лице из става 1. овог члана право на подстицаје у сточарству по кошници пчела остварује за најмање 20, а највише 1.000 кошница пчела.ˮ.

Члан 2.

У члану 3. после става 2. додаје се став 3, који гласи:

„Лице из члана 2. овог правилника пoднoси један захтев за остваривање права на подстицаје по једном јавном позиву.ˮ.

Члан 3.

У члану 10. после става 2. додају се нови ст. 3. и 4, који гласе:

„Управа решењем одбацује захтев за остваривање права на подстицаје:

1) ако је захтев поднет од стране лица које не испуњава услове из члана 2. став 1. тач. 1)–3) овог правилника;

2) ако захтев није поднет у року одређеном јавним позивом;

3) ако захтев није поднет путем софтверског решења еАграр;

4) ако подносилац не уреди свој захтев на начин из става 2. овог члана;

5) ако захтев представља наредни захтев истог подносиоца по истом јавном позиву;

6) у другим случајевима у складу са законом.

Управа утврђује испуњеност услова за остваривање права на подстицаје у сточарству по кошници пчела на основу уредног захтева и података о броју обележених и регистрованих кошница пчела у Централној бази на дан подношења захтева за остваривање права на подстицаје.ˮ.

Досадашњи став 3. постаје став 5.

Члан 4.

Захтеви за остваривање права на подстицаје у сточарству по кошници пчела, поднети до дана ступања на снагу овог правилника решаваће се у складу са прописом који је био на снази у време њиховог подношења.

Члан 5.

Овај правилник ступа на снагу наредног дана од дана објављивања у „Службеном гласнику Републике Србијеˮ.

Број 001776791 2024 14840 007 001 012 001

 У Београду, 30. маја 2024. године

Министар,

др **Александар Мартиновић,** с.р.